Vedlegg 1
Ekstraordinært årsmøte 11.10.2022
Lommedalens IL


Oversikt over tiltak opp mot overskridelser i Varmestuaprosjektet.

Hovedstyret har i styremøter 30. august, 5. september, 11. september og 23. september vurdert status og videre implementering av Varmestuaprosjektet. Listen nedenfor er en samlet oversikt over tiltak som foreløpig har blitt besluttet iverksatt, som legges frem for ekstraordinært årsmøte i Lommedalens IL 11. oktober

Hovedstyret ser tiltakene som nødvendige for å kunne anbefale å gå for utvidelse av lånerammen for prosjektet. 

Hovedstyret har i sitt arbeid konsultert juridisk kompetanse, spesielt opp mot tiltaket å videreføre prosjektet på tross av manglende godkjennelse fra årsmøtet for identifisert prosjektomfang. vs. styrets forpliktelser for forsvarlig forvaltning av idrettslagets ressurser. 

En sentral rammebetingelse for hvor omfattende og detaljert listen over tiltak er, har vært Hovedstyrets målsetting om å kalle inn til et ekstraordinært årsmøte så raskt som mulig. Det er ikke akseptabelt å ha et vesentlig avvik på et så stort prosjekt som Varmestua-prosjektet uten årsmøtet har fått tatt stilling til videre oppfølging. Forslag til tiltak løftes frem for et ekstraordinært årsmøte så raskt som overhodet mulig.  

Det kan komme til ytterligere tiltak foreslått av Hovedstyret frem årsmøtet gjennomføres. I tillegg vil det fra Hovedstyrets side bli lagt frem ytterligere forslag/ eksisterende forslag vil bli justert, med utgangspunkt i vurderingene fra arbeidsgruppen Hovedstyret har satt ned (se tiltak 4 nedenfor).  

Hovedstyret har oppdatert Kontrollutvalget kontinuerlig etter som status for prosjektet har blitt klarlagt og hovedstyret har tatt beslutninger vedr. videreføring og øvrige tiltak knyttet til forvaltning av idrettslagets midler. 


Tiltak 1: Innkalling til ekstraordinært årsmøte i Lommedalens IL.
Hovedstyret vurderte på møtet den 30.8 at det så snart som overhodet mulig måtte kalles inn til et ekstraordinært årsmøte for å redegjøre for situasjonen knyttet til Varmestuaprosjektet. Hovedstyret satt tentativt dato for et ekstraordinært årsmøte til 11. oktober, for å sikre at flest mulig medlemmer fikk anledning til å delta. 

Tiltak 2: Vurdering av midlertidig stans i prosjektet. 
Ved større overskridelser i et prosjekt i idrettslagets regi som ikke har vært forelagt et årsmøte vil det være naturlig å stanse prosjektet og kalle inn til et ekstraordinært årsmøte som deretter kan ta en beslutning om videre arbeid. Hovedstyret har vurdert denne muligheten, men finner av hensyn til klubben som helhet ikke å kunne anbefale å stanse prosjektet, også midlertidig, med bakgrunn i følgende forhold:

1. LIL risikerer å tape store verdier hvis prosjektet ikke gjennomføres. Dette har sin bakgrunn i at det samlet sett er mindre enn 50% av de nødvendige midlene til prosjektet som kommer fra LIL, mens større deler av de resterende midlene er avhengig av at prosjektet faktisk gjennomføres. 
1. 90% av kontraktsbeløpet er enten allerede innkjøp eller i bestilling. Det er derfor lite å hente på å stanse prosjektet nå, selv om det isolert sett er naturlig etter som det ikke er innhentet årsmøtets aksept for de ressursene som prosjektet nå summerer seg til. Dette punktet gjennomgås også av den uavhengige gruppen nedsatt av Hovedstyret (se tiltak 4). 

Forutsetningen for å ta en slik beslutning om å videreføre prosjektet er at dette ikke setter LIL i en vanskelig økonomisk situasjon på kort eller lang sikt. Dette er gjennomgått i saksfremlegget til ekstraordinært årsmøte og vil bli ytterligere utdypet på det ekstraordinære årsmøtet. 

Tiltak 3: Etablering av en uavhengig gruppe for å vurdere budsjett, gjennomføringsplan og mulige innsparingstiltak. 
Hovedstyret har vurdert det slik at et ekstraordinært årsmøte vil ha nytte av å få innspill fra uavhengig byggteknisk kompetanse, ressurser med erfaring fra rehabiliterings-prosjekter og fra administrasjon av idrettslag og generell forvaltning, og at disse hadde frie rammer til å konsultere alle involverte i prosjektet direkte. Hovedstyret vedtok derfor å sette opp en slik gruppe for å vurdere budsjettet og gjennomføringsplan slik dette sendes ut til årsmøtet, samt mulige innsparingstiltak. Gruppen presenterer sine vurderinger på det ekstraordinære årsmøtet 11. oktober. 

Ideelt sett burde det vært gjennomført en slik ekstern vurdering i god tid før et ekstraordinært årsmøte, men ut fra hensynet om å gjennomføre møtet raskt, har hovedstyret bedt gruppen om å presentere sine foreløpige konklusjoner på det ekstraordinære styremøtet. Evt. justering av denne listen av tiltak eller utforming ytterligere tiltak som følge av arbeidsgruppens rapport vil Hovedstyret arbeide med frem til ekstraordinært årsmøte. 

Tiltak 4: Styrke oppfølgingen, samt samarbeidet mellom hovedstyret og klubbens administrasjon/ prosjektorganisasjonen, opp mot Varmestuaprosjektet/ generelt i idrettslaget styringssystem.
På bakgrunn av erfaringer fra tidligere prosjekter i idrettslaget, ønsker Hovedstyret at det deltar en representant fra Hovedstyret i prosjektmøter o.l., og dermed bidrar til at det er mer ressurser i oppfølging og gjennomgang av status. Dette setter krav til god rolleforståelse når det gjelder beslutninger om endringer o.l., men idrettslaget har hatt gode erfaringer med dette f.eks. i prosjektet som omfattet kunstgress med undervarme i Lommedalen. Dette må avstemmes godt med det såkalte «Anleggsutvalget» i klubben, som ledes av en representant for Hovedstyret. 

Tiltak 5: Gjennomgang av oppfølgingen av prosjektet og erfaringen med ekstern prosjektleder styringssystem.
Etter Hovedstyrets mening fungerer arbeidet i idrettslagets prosjekter godt og ivaretar LILs interesser på en god måte, jf. erfaringene med prosjekter i det siste tiåret i Lommedalens IL. Etter at Hovedstyret nå har fått tilstrekkelig grunnlag for å kunne foreslå videreføring også før årsmøtet møtes (se tiltak 3) og etablert en uavhengig gruppe for status av budsjett og planer (se tiltak 4), er det viktig å bringe på det rene hvordan egentlig prosjektet utviklet seg etter det ekstraordinære årsmøtet 11. januar, frem til a) kontraktsinngåelse med hovedentreprenør og b) hovedstyremøtet 30. august. Dette har relevans for vurderingen av de etablerte kontrakter og arbeid mot innleide parter. Dette kan innebære at det skjer endringer i klubbens oppfølging av prosjekter, håndtering av kontrakter av en viss størrelse etc., jf. tiltak nr. 5. 

Tiltak 6: Gjennomgang av inntektsmulighetene knyttet til Varmestua og Lommedalen skisenter.
Inntektsmulighetene knyttet til rehabilitering og utvidelse av Varmestua ble gjennomgått i detalj på det ekstraordinære årsmøtet 11. januar 2022. Det er allerede pr. medio september klart at det finnes ytterligere muligheter for slike bidrag, og det var uansett planlagt å ta fatt i de mulighetene som tidlig var identifisert. Gitt nåværende status for kostnadene og de mange gode formålene Varmestua kan bidra til er det naturlig å se nøyere på mulighetene for økte tilskudd fra organisasjoner som har som formål å støtte aktiviteter Lommedalens IL organiserer. 

Tiltak 7: Etablere ulike alternativer for tilbakebetaling av lån.
Overskridelsene opp mot godkjent beløp slik dette står pr. primo september går langt ut over de identifiserte mulighetene for inntekter på utvidelsen, jf. presentasjon på det ekstraordinære årsmøtet 11. januar 2022. På det nåværende tidspunkt er det heller ikke mulig å beskrive i detalj i hvilken grad idrettslaget klarer å kompensere for de økte utgiftene med høyere bidrag fra stiftelser o.l. Dette gir som resultat at det er viktig å nøye vurdere de ulike alternativene for tilbakebetaling av lån, både opp mot fremtidige lånebetingelser, klubbens generelle økonomi og hvordan Varmestua kan utnyttes i ulike tiltak som gir inntekter til idrettslaget. En endelig beslutning vedr. forhold knyttet til f.eks. lånebeløp, nedbetaling o.l. bør tas etter at årsmøtet har tatt stilling til de fremlagte redegjørelsene fra styret, slik at årsmøtets synspunkter kan tas med i hvordan dette endelig gjøres. Om nødvendig må det kalles inn til et eget ekstraordinært årsmøte vedr. dette. 

Tiltak 8: Rapportering på tiltaksplan til ordinært årsmøte i 2023.
Det er naturlig å rapportere på alle tiltakene til det ordinære årsmøtet i 2023, slik at klubben kan trekke lærdom av dette prosjektet opp mot fremtidig aktivitet, samt at status og konsekvenser er godt kjent og vurdert av klubbens høyeste organ.



